CELEX: C2005/082/58
Language: lt
Date: 2005-04-02 00:00:00
Title: Byla T-492/04 Jungbunzlauer AG ir trijų kitų ieškovų 2004 m. gruodžio 23 d. pareikštas ieškinys Europos Bendrijų Komisijai

2.4.2005   
            
            
               LT
            
            
               Europos Sąjungos oficialusis leidinys
            
            
               C 82/30
            
         Jungbunzlauer AG ir trijų kitų ieškovų 2004 m. gruodžio 23 d. pareikštas ieškinys Europos Bendrijų Komisijai
   (Byla T-492/04)
   (2005/C 82/58)
   Proceso kalba: vokiečių
   2004 m. gruodžio 23 d. Europos Bendrijų Pirmosios instancijos teisme buvo pareikštas Jungbunzlauer AG, įsteigtos Bazelyje (Šveicarija), Jungbunzlauer Ladenburg GmbH, įsteigtos Ladenburge (Vokietija), Jungbunzlauer Holding AG, įsteigtos Chur (Šveicarija), ir Jungbunzlauer Austria AG, įsteigtos Vienoje, atstovaujamų advokatų R. Bechtold, M. Karl, U. Soltész ir C. Steinle, ieškinys Europos Bendrijų Komisijai.
   Ieškovės Pirmosios instancijos teismo prašo:
   
               1)
            
            
               panaikinti visą 2004 m. rugsėjo 29 d. Komisijos sprendimą (byla COMP/E-1/36.756 – Natrio gliukonatas);
               nepatenkinus pirmojo reikalavimo, panaikinti sprendimą atskirų jo adresatų atžvilgiu;
               nepatenkinus ir antrojo reikalavimo, sumažinti sprendimu paskirtą baudą.
            
         
               2)
            
            
               priteisti iš Europos Bendrijų Komisijos ieškovių bylinėjimosi išlaidas;
            
         
               3)
            
            
               gauti su byla T-312/01 susijusius dokumentus ir imtis kitų, Pirmosios instancijos teismo nuomone, reikalingų procedūrinių priemonių.
            
         Teisiniai pagrindai ir pagrindiniai argumentai
   Ginčijamu sprendimu Komisija pripažino, kad ieškovės dalyvavo nuolatinio pobūdžio susitarime ir (arba) suderintuose veiksmuose natrio gliukonato sektoriuje ir tuo pažeidė EB sutarties 81 straipsnio 1 dalį ir EEE susitarimo 53 straipsnį. Todėl šioms įmonėms buvo paskirtos baudos.
   Ieškovės ginčija šį sprendimą ir tvirtina, kad už pažeidimą atsakinga tik Jungbunzlauer Ladenburg GmbH. Jungbunzlauer Austria AG ir Jungbunzlauer AG niekada nedalyvavo pažeidime ir nedarė įtakos Jungbunzlauer Ladenburg GmbH elgesiui rinkoje arba įmonės verslo politikai. Ieškovių teigimu, joms taip pat nekyla atsakomybė nei dėl jų įmonių teisės reglamentuojamo ryšio su Jungbunzlauer Ladenburg GmbH, nei dėl jų priklausymo Jungbunzlauer grupei. Jungbunzlauer Holding AG yra tik holdingo bendrovė, neturinti lemiamos įtakos gamybos apimčių arba kainų politikai, o tuo pačiu ir Jungbunzlauer Ladenburg GmbH elgesiui natrio gliukonato rinkoje.
   Net jeigu Jungbunzlauer Austria AG, Jungbunzlauer AG ir Jungbunzlauer Holding AG būtų atsakingos už pažeidimą, nors, ieškovių teigimu, taip nėra, Komisijos įgaliojimams skirti baudas šioms bendrovėms jau buvo suėjęs senaties terminas.
   Be to, ieškovės tvirtina, kad, kadangi sprendimas yra adresuotas Jungbunzlauer Ladenburg GmbH, jis yra klaidingas savo forma ir turiniu, nes Komisija pažeidė nemažai taisyklių ir principų. Vykdydama antrą administracinę procedūrą, kol dar nebuvo baigtas teismo procesas, susijęs su 2001 m. spalio 2 d. sprendimu dėl to paties kartelio, Komisija, inter alia, pažeidė nekaltumo prezumpcijos ir gero administravimo principus. Savo „antru“ – 2004 m. rugsėjo 29 d. sprendimu Komisija taip pat pažeidė teisėtų lūkesčių apsaugos ir ne bis in idem principus. Be to, procesas truko nepagrįstai ilgai.
   Ieškovės taip pat tvirtina, kad paskirta bauda yra neproporcingai didelė ir viršija maksimalų baudos dydį, kad Komisija remiasi neteisinga trukme, kad Jungbunzlauer Ladenburg GmbH nėra iniciatorė ir kad dėl pernelyg užtęsto proceso yra atsakomybę švelninančių aplinkybių.